ભાજપ પ્રત્યે પાટીદાર સમાજની નારાજગી સપાટી પર આવી ગઇ છે અને અનેક સ્થળે પાટીદારો ભાજપનો સાથ છોડી કોંગ્રેસમાં પ્રવેશ કરી રહ્યા છે. હવે, જૈનો પણ ભાજપ વિરોધી વાતાવરણ ઊભું કરી રહ્યાં છે. એક સમયે પાટીદારો ધીમેધીમે કોંગ્રેસમાં જોડાયા એવી જ રીતે જૈનોના આગેવાનોના ફોન પણ કોંગ્રેસના કાર્યાલયમાં રણકવા લાગ્યા છે! અલબત્ત હજુ સુધી જૈનોએ કોંગ્રેસને સત્તાવાર સમર્થન ઘોષિત કર્યું નથી. પરંતુ, કોંગ્રેસ માટે તો 'દોડવું હતું ને ઢાળ મળ્યો' જેવો ઘાટ સર્જાયો છે. કોંગ્રેસ અને જૈન અગ્રણી વચ્ચેની વાતચિતનો સૂર કંઇક આવો હતો. 'જૈનો ભલે કોંગ્રેસના સમર્થનમાં સીધેસીધાં સામે ના આવે પણ ભાજપને કોઇ કાળે મત ન આપવો એવો મેસેજ સમાજના વધુમાં વધુ લોકો સુધી પહોંચાડવો.' કોંગ્રેસ ભવનમાં થતી આવી ટેલિફોનિક ચર્ચાઓ ભાજપ માટે લાલબત્તી સમાન છે!